אנרגיה סולארית | אנרגיה מתחדשת | אנלייט | מבטחים | תלמי בילו | בנק הפועלים | קרן נוי | תשתיות אנרגיה
אנלייט השלימה הליך המימון של מבטחים ותלמי בילו בסך של 92 מליון ש"ח
מערכת תשתיות 7 באוקטובר 2013 10:42 תגובה אחת
הפרויקטים, בהספק משותף של 20 מגה וואט, ימומנו ברובם על ידי בנק הפועלים, קרן נוי וגופים מקבוצת הפיניקס. כעת יש לחכות לאישורו של שר האנרגיה
אנלייט אנרגיה מתחדשת מקבוצת יורוקום הודיעה היום (ב') על חתימת הסכמים למימון הפרויקטים "מבטחים" ו- "תלמי בילו", בהיקף של כולל של 20 מגה-וואט שצפויים להירכש מחברת סאנפאוור תמורת סכום של כ- 163 מיליון שקל.
במסגרת הרכישה, תחזיק אנלייט ב- 100% בתלמי בילו וב- 51% במבטחים, 49% הנותרים יוחזקו על ידי קרן נוי. חלקה של אנלייט בתשלום התמורה הינו כ- 109 מיליון שקל וחלקה של קרן נוי בתשלום הינו כ- 54 מיליון שקל. בנוסף תעמיד קרן נוי לאנלייט, הלוואה של כ- 20 מיליון שקל, כשסך השקעתה הכוללת של קרן נוי במיזם בהון וחוב תעמוד על כ- 74 מיליון שקל.
מימון חלקה של אנלייט ברכישת הפרויקטים כולל הלוואות ביניים "מזנין" (נון ריקורס) בסך כולל של כ- 92 מיליון שקל. כ- 57.6 מיליון שקל ימומנו על ידי פועלים ונצ'רס, פועלים IBI וגופים מקבוצת הפניקס, כ-15 מיליון שקל ימומנו על ידי הפועלים בלבד וכ- 20 מיליון שקל ימומנו כאמור על ידי קרן נוי. הסכמי המימון מותנים בהתקיימותם של מספר תנאים מתלים, כאשר המהותי בהם הינו השלמת עסקת הרכישה עם סאנפאוור. את העסקה ליוו מצד אנלייט עו"ד רון ורד ועו"ד יפתח זיידמן ממשרד יהודה רווה ושות'.
נכון להיום, הפרויקטים ממומנים בחוב בכיר על ידי בנק לאומי וגופים מקבוצת כלל פיננסים בהיקף כולל של כ- 260 מיליון שקל. החוב הבכיר של פרויקט מבטחים מדורג בדירוג Aa3 (יציב), לתקופת ההפעלה, והחוב הבכיר של תלמי בילו מדורג בדירוג A2 (יציב) לתקופת ההפעלה.
פרויקט מבטחים ופרויקט תלמי בילו ממוקמים בנגב המערבי, תהליכי ההקמה בהם הושלמו והם קיבלו רישיון קבוע למתקן ייצור חשמל בטכנולוגיה סולארית המחובר לרשת החלוקה. שני הפרויקטים עברו את שלב ההפעלה המסחרית והחלו לייצר חשמל ולהניב הכנסות, בתעריף מובטח וצמוד מדד למשך 20 שנה. השלמת העסקה מותנית בהתקיימותם של תנאים מתלים, כאשר העיקרי שעדיין תלוי הינו קבלת אישור שר האנרגיה להעברת הבעלות במתקנים.
גלעד יעבץ מנכ"ל אנלייט אמר היום: "מבטחים ותלמי בילו הם מתקנים איכותיים בהספק משמעותי של 20 מגה ואט שצפויים להניב לחברה הכנסות ברוטו שנתיות מייצור חשמל למשך 20 השנים הבאות של כ- 48 מיליון שקל לשנה. מימון הפרויקט על ידי גופים כמו הפניקס ופועלים ונצ'רס ו- IBI מעיד על הפוטנציאל הגלום בעסקה ועל הבעת אמון של הגופים הן בפרויקטים הנ"ל והן בחברה ובפעילותה. כמו כן, העסקה מצביעה על אמון הולך וגובר מצד גופים מוסדיים ככלל, הן באנלייט והן בהשקעות באנרגיה מתחדשת בארץ ובעולם כערוץ השקעה יציב ובטוח. אנו מקווים כי השלמת העסקה עם סאנפאוור תתבצע בקרוב ונוכל לראות את פירותיה כבר במהלך 2014".
אנלייט אנרגיה מתחדשת אנרגיה סולארית בנק הפועלים מבטחים קרן נוי תלמי בילו
Ron Laufer הגב	 8 באוקטובר 2013 בשעה 5:44
כן ירבו http://solar-innovations.info/?lang=HE&id=1